श्री कुशवाहा की हालात इतनी बदतर हो गई है कि कोई भी भाजपाई उनके बारे में बोलना तक पसन्द नहीं कर रहा है। पथरदेवा विधान सभा के जिस तरकुलवा क्षेत्र में वे गए थे वहां के एक भाजपा कार्यकर्ता अनिल ने बाबू सिंह कुशवाहा का नाम सुनते ही उन्हें काफी भला बुरा कहा। हांलाकि पुलिस थाना तरकुलवा के दरोगा गौरव सिंह के अनुसार भाजपा नेता अनिल के ही मित्र जय प्रकाश सिंह के यहां ही बाबू सिंह ने दिन का भोजन किया है। खुद प्रदेश भाजपा अध्यक्ष सूर्य प्रताप शाही तो इस मामले में बात तक करने के लिए तैयार नहीं दिखे। उन्होंने संवाददाता का फोन तक नहीं उठाया। यह अलग बात है कि श्री शाही के जिला मुख्यालय स्थित आवास से ही इस संवाददाता को बाबू सिंह कुशवाहा के भ्रमण कार्यक्रम का फोटो कापी देकर उनके भ्रमण कार्यक्रम के बारे में पूरी जानकारी दी गई।